Ανοιχτά+μαθησιακά+περιβάλλοντα

Στο παρακάτω (πρώτο) αρχείο θα δείτε τι εννοούμε με τον όρο "ανοιχτά μαθησιακά περιβάλλοντα" καθώς και προτάσεις για την αξιοποίηση της Πύλης στο πλαίσιο της διδασκαλίας α) της Γλώσσας, β) των Αρχαίων Ελληνικών και γ) της Λογοτεχνίας. Το δεύτερο αρχείο είναι ένα φύλλο εργασίας σχετικά με την αξιοποίηση της Πύλης στο μάθημα των ΑΕ. Τα παραδείγματα είναι αντλημένα από το επιμορφωτικό υλικό (ειδικό μέρος).



**Στη Συνέχεια θα επιχειρήσουμε μια πρώτη γνωριμία με την ψηφιακή βιβλιοθήκη του Περσέα. Για αρχή, μπορείτε να μελετήσετε το παρακάτω κείμενο:** Ο «Περσέας» ([]) αποτελεί μια συνεχώς εξελισσόμενη ψηφιακή βιβλιοθήκη (διαδικτυακή και σε ψηφιακό δίσκο), που περιλαμβάνει στο αρχαιογνωστικό της μέρος πρωτογενείς και δευτερογενείς πηγές με τα εξής βασικά περιεχόμενα: (1) την κρίσιμη μάζα από κείμενα συγγραφέων της κλασικής, αρχαιοελληνικής γραμματείας, διαθέσιμα στο αρχαιοελληνικό πρωτότυπο και σε αγγλική μετάφραση· (2) συνοδευτικά σχόλια για μεγάλο μέρος του φιλοξενούμενου γραμματειακού corpus· (3) το ελληνοαγγλικό λεξικό των Liddell–Scott-Jones· (4) εργαλεία μορφολογικής και στατιστικής ανάλυσης των αρχαίων λέξεων· (5) εγχειρίδια αρχαιοελληνικής γραμματικής και σύνταξης· (6) συλλογή με εικόνες, πάνω από 33.000, αρχιτεκτονικής, γλυπτικής, αγγείων, νομισμάτων και τοποθεσιών· (7) λεξικό των κλασικών αρχαιοτήτων, συλλογές και εγκυκλοπαίδειες με γραμματολογικές πληροφορίες για ιστορικά πρόσωπα, μυθολογικές μορφές, τόπους και όρους· (8) άτλαντες με σχηματικούς, δορυφορικούς και τοπογραφικούς χάρτες· (9) χρονολογική επισκόπηση των σημαντικότερων, ιστορικών και πολιτιστικών, γεγονότων της αρχαίας Eλλάδας από την αρχαϊκή περίοδο μέχρι τον Mέγα Aλέξανδρο· (10) βιβλιογραφική βάση δεδομένων με 2.630 περίπου τίτλους έργων· (11) παιδαγωγικά εκθέματα σχετικά με τους ολυμπιακούς αγώνες και τη μορφή του Ηρακλή· (12) βάσεις δεδομένων με παπύρους και κείμενα (στο πρωτότυπο και σε αγγλική μετάφραση) της λατινικής γραμματείας, κυρίως της ύστερης ρωμαϊκής και πρώιμης αυτοκρατορικής περίοδου· (13) γραμματειακό και εικονικό υλικό από τη νεότερη και σύγχρονη πολιτισμική ιστορία. Tο σχέδιο εκπόνησης του «Περσέα» άρχισε να υλοποιείται το 1987 από ομάδα ακαδημαϊκών του κύκλου του Πανεπιστημίου Harvard, οι οποίοι ήθελαν να δώσουν έναν περισσότερο παιδαγωγικό προσανατολισμό στον ηλεκτρονικό Θησαυρό της Eλληνικής Γλώσσας (TLG). Το ανθρωπιστικό πρόγραμμα, με ακάματο διευθυντή-εκδότη, τον κλασικό φιλολόγο Gregory Crane, σήμερα απασχολεί ολιγομελή ομάδα εργασίας φιλολόγων και προγραμματιστών, υποστηρίζεται ωστόσο από ευρύ δίκτυο ερευνητών σε διάφορα πανεπιστημιακά ιδρύματα και οργανισμούς κυρίως των ΗΠΑ. Η χρηματοδότησή του εξασφαλίστηκε κατά καιρούς, και ενισχύεται σήμερα, από ποικίλους φορείς: αμερικανικά πανεπιστήμια, κολλέγια, ιδρύματα, εταιρείες υπολογιστών και πληροφορικής αλλά και ιδιώτες. Έτσι, ο «Περσέας» εμπλουτίζει και επεκτείνει συνεχώς το υλικό του είτε με συνεργασίες είτε με την ad hoc εργασία των σχεδιαστών του. Xάρη στην ευέλικτη κατασκευαστική του δομή, λειτουργεί ανεξάρτητα από λειτουργικά συστήματα και προγράμματα, έτσι ώστε να θεωρείται ένα από τα δημοφελέστερα ηλεκτρονικά, αρχαιογνωστικά εργαλεία. Xρησιμοποιείται από ερευνητές, ακαδημαϊκούς, εκπαιδευτικούς και φοιτητές σε πολλά εκπαιδευτικά ιδρύματα (κολλέγια και πανεπιστήμια), φιλοξενείται ως «δεσμός» (link) σε όλους σχεδόν τους ανθρωπιστικούς και αρχαιογνωστικούς κόμβους του διαδικτύου, διαθέτει δύο «καθρέφτες» (mirror sites) στην Oξφόρδη και στο Bερολίνο, για αμεσότερη πρόσβαση των ευρωπαίων χρηστών, ενώ αναπτύσσει συνεργασίες και με ευρωπαϊκά ακαδημαϊκά ιδρύματα, όπως το Ινστιτούτο Max Plank του Βερολίνου.

//Πηγή: Επιμορφωτικό Υλικό για το Ειδικό Μέρος του Προγράμματος Σπουδών για την Αξιοποίηση των ΤΠΕ στην Εκπαιδευτική - Μαθησιακή Διδασκαλία. Ειδικότητα ΠΕ02. Π. Ι. (συγγραφέας Λάμπρος Πόλκας). 2007. //

**Πολύ πλούσιο σώμα κειμένων αποτελεί και ο Θησαυρός της Ελληνικής Γλώσσας ([]). Δείτε στη συνέχεια περί τίνος πρόκειται:**

Πρόκειται για ηλεκτρονική βάση δεδομένων, η οποία περιλαμβάνει στην πρωτότυπη μορφή τους τα σωζόμενα αρχαία ελληνικά κείμενα από τον 8ο αι. π.Χ. έως το 600 μ.Χ., καθώς επίσης λεξικογραφικά, ιστοριογραφικά κείμενα και σχόλια από το 600 μ.Χ. μέχρι και το 1453. Η διαθέσιμη σήμερα σε έναν ψηφιακό δίσκο πέμπτη έκδοση του προγράμματος (TLG E), που κυκλοφορεί από το 2000, περιλαμβάνει περισσότερες από 75.000.000 λέξεις κειμένων, οι οποίες αντιστοιχούν σε 10.000 έργα και συλλογές έργων 3.000 περίπου συγγραφέων. Η πρόσβαση στο πρόγραμμα εξασφαλίζεται και μέσω του διαδικτύου με συνδρομή. Συμπληρωματικό κατόρθωμα του προγράμματος εκτιμάται ο ενσωματωμένος στον ηλεκτρονικό θησαυρό //Kανόνας των Eλλήνων συγγραφέων και των έργων τους//, που συνιστά βιβλιογραφικό οδηγό για τους συγγραφείς και τα έργα που περιέχονται στην ψηφιακή βιβλιοθήκη στη λατινική γλώσσα. Η εκπόνηση του ερευνητικού προγράμματος έχει την έδρα του στο Πανεπιστήμιο Irvine της Kαλιφόρνια και διευθύνεται σήμερα από την καθηγήτρια κλασικών σπουδών στο ίδιο πανεπιστήμιο κ. Mαρία Παντελιά.

//Πηγή: Επιμορφωτικό Υλικό για το Ειδικό Μέρος του Προγράμματος Σπουδών για την Αξιοποίηση των ΤΠΕ στην Εκπαιδευτική - Μαθησιακή Διδασκαλία. Ειδικότητα ΠΕ02. Π. Ι. (συγγραφέας Λάμπρος Πόλκας). 2007. //

**Άλλοι διαδικτυακοί τόποι που μπορούν να αποτελέσουν ανοιχτά μαθησιακά περιβάλλοντα είναι οι ακόλουθοι. Πλοηγηθείτε στο περιβάλλον τους και συμπληρώστε το ακόλουθο φύλλο εργασίας:**

[] [] [] [] [] []

 Στο ζωντανό μας μάθημα (της Δευτέρας 16 Σεπτεμβρίου) επιχειρήσαμε μια κριτική ανάγνωση σεναρίων που αξιοποιούν το περιβάλλον της Πύλης ή άλλα ανοιχτά διερευνητικά περιβάλλοντα. Από τις δικές σας αναγνώσεις προέκυψαν τα εξής ενδιαφέροντα:



 Εδώ η κριτική ανάγνωση αφορά στο σενάριο της κας Νέζη: 